แซ่บอีลี่ ร้านอาหารอีสานรสแซ่บ บรรยากาศชิคๆ ย่านทองหล่อ ตัวร้านตกแต่งในสไตล์ Mix & Match มีกลิ่นอายระหว่างความ Modern และ Retro อยู่ด้วยกัน โดยของที่ใช้ตกแต่งก็เป็นพวกเครื่องใช้สมัยก่อน จึงทำให้บรรยากาศออกมาอบอุ่นเหมือนนั่งทานข้าวอยู่ในบ้าน ส่วนพิกัดร้านนี้มาไม่ยากค่ะ อยู่ชั้น 2 ในโครงการ Arena10 ทองหล่อซอย 10 สามารถเข้ามาจอดรถในโครงการแล้วขึ้นไปแซ่บได้เลยค่ะ

เมนูแรก ส้มตำไทยไข่เค็ม รสชาติกลมกล่อมกำลังดี ด้วยเนื้อไข่เค็มที่ละลายอยู่ในน้ำส้มตำทำให้จานนี้นัวลิ้นสุดๆ! ถึงแม้ตัวเส้นมะละกอจะหมดแล้ว แต่เราก็ไม่พลาดที่จะปั้นข้าวเหนียวไปจิ้มกับน้ำส้มตำจนเกลี้ยงจาน! เมนูนี้ยิ่งได้ทานคู่กับเป๊ปซี่ซ่าๆ เย็นๆ ยิ่งชื่นใจ

ถัดมาเป็น คอหมูย่างจิ้มแจ่ว ทีเด็ดอยู่ที่เนื้อเน้นๆ ตัวมันหมูน้อยมาก เสิร์ฟมากับน้ำจิ้มแจ่วรสชาติแซ่บ จิ้มไม่ต้องเยอะก็จัดจ้านสะใจ และสุดท้าย ไก่ย่างแซ่บอีลี่ ไก่ย่างเนื้อนุ่มในแบบของแซ่บอีลี่ จะทานแบบจิ้มแจ่วหรือไม่จิ้มแจ่วก็อร่อยไม่แพ้กัน!

นอกจากนี้ที่ร้านก็ยังมีเมนูเก๋ๆแปลกๆน่าทานอีกมากมาย อย่างเช่น ตำเบอร์รี่อัลมอนด์, ตำแซลมอนเมล่อนญี่ปุ่น, ตำข้าวโพดมะพร้าวอ่อนไข่เค็ม, ปอเปี๊ยะซิการ์ดิปแจ่วมาโย ฯลฯ

ร้าน แซ่บอีลี่ เปิดทุกวัน ส่วนเวลาเปิดปิด วันจันทร์-พฤหัสบดี 11:00-21:00 น. วันศุกร์-เสาร์ 11:30-23:00 น. และวันอาทิตย์ 11:30-21:30น. แถมทุกวันอาทิตย์ที่ร้านจะมีวงดนตรีสดเล่นเพลงเพราะๆให้ฟังพร้อมทานอาหารอีกด้วย ใครที่ชอบร้านอาหารอีสานบรรยากาศโมเดิร์นแบบนี้ ต้องไม่พลาดร้านนี้เลยค่ะ